TLE Közlemény

Budapest, 2015.03.26.

**Az otthonteremtés nem havi nagybevásárlás**

**Ha nem lesz áfacsökkentés az építőiparban, más módon kell kompenzálni az európai viszonylatban legmagasabb áfakulcsot a legálisan és energiahatékonyan építkező családok számára.**

Varga Mihály Nemzetgazdasági Miniszter a Hungarian Business Leaders Forum múlt pénteki konferenciáján [beszélt arról](http://hvg.hu/gazdasag/20150320_varga_mihaly_vege_a_valsagnak), hogy vizsgálják áfa csökkentésének lehetőségét. Később magas rangú kormánypárti forrásra hivatkozva a hvg.hu azt írta, hogy a [Fidesz nem támogatja](http://hvg.hu/gazdasag/20150324_Ezert_siet_a_kormany_a_koltsegvetessel) az áfakulcs csökkentését, legfeljebb a ciklus végén vizsgálnák meg a lehetőségét. Ehelyett például a gyerekek utáni **adókedvezményeket bővítenék**. Az értesülést a [Nemzetgazdasági Minisztérium is megerősítette](http://hvg.hu/gazdasag/20150325_Maris_magyarazkodik_az_NGM_az_afacsokkent).

Alapvetően pozitívnak tartjuk, hogy a Kormány adókedvezményekkel próbálja segíteni a családokat. Ez mindenképpen **fenntarthatóbb irány** egy munkára épülő társadalomban, mint a segélyek túlsúlya. (Egyes esetekben természetesen szociális támogatásokra is szükség van.)

A **lakásépítés**, illetve új építésű lakás vásárlása azonban olyan mértékű kiadást jelent a családoknak, amelyekhez ezek az adókedvezmények nem elegendőek. Itt **speciális eszközökre van szükség**, hiszen az otthonteremtés más nagyságrend, mint egy havi nagybevásárlás. A jelenlegi támogatások nem ellensúlyozzák az építést terhelő 27%-os, európai viszonylatban kiugróan magas áfát.

Ezért javasoljuk, hogy a Kormány **emelje a lakásépítési támogatást** (ismertebb nevén Szocpol, júliustól CSOK) olyan szintre, hogy **az energiahatékony, legális lakásépítések áfa-tartalmát juttassa vissza az építkező, új lakást vásárló vagy építő gyermekes családoknak**. Ezzel**valós esélyt**teremtene a lakásépítések számának emelkedésére, a hazai lakásállomány minőségi megújítására, a magyar családok lakhatási minőségének széleskörű javulására.

A KSH-adatok alapján készített felmérésünk eredményeit összefoglaló, a magyar lakásállomány állapotát bemutató tablóink a <http://www.igylakunk.hu/galeria/tenyek-adatok> és a <http://www.igylakunk.hu/galeria/magyar-lakohazak-kepekben> oldalon találhatók.

A 2014. évi lakásépítésekől szóló elemzésünk itt olvasható: <http://www.igylakunk.hu/hirek/item/558-legyen-a-lakasepitesek-szama-a-mindenkori-kormany-teljesitmenyenek-egyik-fokmeroje> .

Társaság a Lakásépítésért, Lakásfelújításért Egyesület

[www.lakasepitesert.hu](http://www.lakasepitesert.hu)

Látogassa meg a [www.igylakunk.hu](http://www.igylakunk.hu) oldalunkat!

Kövesse a <https://www.facebook.com/igylakunk.hu> közösségi híreit!